text: An tràigh an Ros Mhaircnidh
  Tha a' chairt seo a' sealltainn na tràghad am baile Ros Mhaircnidh ann an Siorrachd Rois. Tha dearbhadh ann gun robh àite-tuineachaidh Cruithneach ann an Ros Mhaircnidh anns an 8mh linn. Chaidh còrr is 12 leac Chruithneach a lorg mu chladh a' bhaile, agus tha iad a-nis ann an Taigh-tasgaidh Ghroam anns a' bhaile.<br /> <br /> Thathar dhen bheachd gun tug Naomh Boniface Crìosdaidheachd do na Cruithnich anns an 8mh linn, ged tha coltas ann gu robh àite-tuineachaidh Crìosdaidhail san àite anns an 7mh linn. Thogadh a' chiad chathair-eaglais an Siorrachd Rois ann an 1125 air an dearbh làrach far an do stèidhich Naomh Boniface a' mhanachainn aige. Tha eaglais na sgìre, a thogadh eadar 1818 agus 1821, a-nis air an làrach. Chaidh Ros Mhaircnidh a dhèanamh na bhaile-saor tràth anns an 13mh linn, agus mar a' Chananach rinneadh e na Bhaile-Saor Rìoghail an 1455.<br /> <br /> Anns an 18mh linn agus an 19mh linn, bha obair an anairt agus iasgach bhradan am measg nam prìomh ghnìomhachasan ann an Ros Mhaircnidh. An-diugh, tha mòran anns a' bhaile do luchd-turais, mar eisimpleir Taigh-tasgaidh Ghroam, ceuman coillteach tro Ghleann nan Sìthichean gu easan, agus tràigh bhrèagha shìtheil.